Helle Sjelle (KF), 2009-05-07:
I sidste folketingssamling fremsatte Dansk Folkeparti et beslutningsforslag, hvor partiet foreslog at pålægge regeringen at afholde en folkeafstemning om Lissabontraktaten.
I sidste samling diskuterede vi også Lissabontraktaten i forbindelse med en forespørgsel, der ligeledes var rejst af Dansk Folkeparti.
Alligevel ønsker Dansk Folkeparti endnu en gang at rejse debatten om Lissabontraktaten.
Det ser jeg som et klart udtryk for partiets brug af papegøjemetoden med gentagelse, gentagelse og atter gentagelse.
Men jeg redegør gerne endnu en gang for vores, Det Konservative Folkepartis, syn på sagen, selv om Dansk Folkepartis papegøjemetode ikke har fået os til at skifte holdning.
Vi er tilhængere af det repræsentative demokrati, og det betyder, at det er Folketinget, der som udgangspunkt vedtager lovene og ratificerer internationale traktater på Danmark vegne.
Det er den opgave, vælgerne giver Folketinget, hver gang der er valg, og folkeafstemninger skal efter vores mening være en undtagelse, når der ikke er tale om suverænitetsafgivelse.
På EU-området har vi én gang gjort en undtagelse.
Det var, da Schlüter i 1986 valgte at sætte EF-pakken til folkeafstemning, og det har jo også været debatteret flittigt tidligere herinde.
Men én udtagelse alene skaber ikke en tradition.
I Danmark har vi ikke, sådan som Dansk Folkeparti ellers går rundt og giver udtryk for, tradition for at holde vejledende folkeafstemninger om EU-traktater.
Derimod sætter vi EU-traktater til folkeafstemning, når de betyder, at den danske stat i henhold til grundlovens § 20 overlader nogle af sine beføjelser til EU, det vil sige, når der er tale om suverænitetsafgivelse.
Justitsministeriet har vurderet, at Lissabontraktaten ikke falder ind under grundlovens § 20.
Og det er den primære årsag til, at vi ikke har holdt en folkeafstemning, men har ratificeret traktaten her i Folketinget.
Et klart flertal stemte således for, da vi i april sidste år ratificerede Lissabontraktaten, men det synes ikke at gøre det store indtryk på Dansk Folkeparti, at enigheden om at bakke op om EU's fortsatte udvikling til gavn for freden, friheden og velstanden i Europa er så massiv i Folketinget.
Der er derfor åbenbart grund til, at jeg endnu en gang siger noget om, hvorfor vi Konservative mener, at traktaten er både god og nødvendig.
Det er der primært tre gode grunde til.
For det første vil Lissabontraktaten styrke demokratiet og åbenheden i EU efter vores opfattelse, f.eks. vil traktaten øge Europa-Parlamentets indflydelse.
Det sker ved, at den fælles beslutningsprocedure kommer til at gælde på langt flere områder end i dag; det betyder, at Parlamentet, hvor medlemmerne jo er direkte valgt, og som dermed er lige så demokratisk som de nationale parlamenter, får indflydelse på en større del af EU’s politikområder.
For det andet vil Lissabontraktaten være en gevinst for det europæiske samarbejde, fordi den vil være med til at gøre det mere effektivt og smidigt; Kommissionen vil blive slanket, og effektiviseret, der vil blive truffet flere flertalsafgørelser i Ministerrådet, og samtidig sikrer det dobbelte flertal, at et klart flertal af både medlemslande og deres befolkninger står bag de beslutninger, der træffes.
Endelig vil en fast formand for Det Europæiske Råd forhåbentlig være med til at sikre, at de mål, som EU-landene i fællesskab og på demokratisk vis bliver enige om, bliver nået.
For det tredje og sidste vil Lissabontraktaten styrke EU's evne til at håndtere grænseoverskridende problemer, som klima- og energiproblemer, terrorproblemer og problemer med organiseret kriminalitet.
Vi er nødt til at stå sammen.
De her problemer kan kun løses internationalt af en række lande, der har en klar interesse i at løse dem.
Derfor bør vi også effektivisere samarbejdet på det sikkerheds- og udenrigspolitiske område, så vi kan få flere gode aftaler til gavn for alle.
Det er jo også netop, hvad Lissabontraktaten lægger op til.
Der er altså næsten lige så mange gode grunde til at bakke op om Lissabontraktaten, som der er gode grunde til at afvise Dansk Folkepartis ønske om en folkeafstemning om traktaten.